Verbeel jou jy lê in ’n knus, warm, donker wêreld, omring deur dowwe klanke. Die volgende oomblik kyk jy vas teen ’n skerp lig en word jy oorweldig deur vreemde geluide en reuke. Daar word vir die eerste keer aan jou geraak ...
Dis hoe dit vir jou baba voel wanneer hy gebore word, want skielik moet sy sintuie oortyd begin werk.
Namate ’n baba ouer word, verbeter syvisie. Waar pasgebore babatjies slegs die buitekant van patrone kan sien, herken hulle op drie maande die buitelyn van jou gesig wanneer jy die kamer binnekom.
Op vier maande begin jou baba kleure onderskei. Op ses tot sewe maande oud begin hy speelgoed bestudeer. Hy kan nou ook kleure net soos ’n volwas­se­ne onderskei.
Van agt tot 12 maande af kan hy al ’n speelding aan die ander kant van diekamer raaksien! So ’n groot baba sal ook graag dieselfde boekie oor en oor wil bekyk.
Hang tot ses maande oud ’n bewertjie bo sy bed en stootwaentjie sodat hy die voorwerpe met sy ogies kan volg.
In die eerste paar maande van sy lewe is jou baba van jou afhanklik vir aanraking. Hy beskik nog nie oor die hand-oog-koör­dinasie om self aan goed te vat nie.
Dit is nou die tyd om jou baba aan verskillende teksture bloot te stel. Wanneer hy begin beweeg, is hy vry om die wêreld te ontdek en die teksture en oppervlakke in jul huis en tuin te verken.
’n Pasgebore baba kan niks van die mengelmoes klanke om hom verstaan nie, maar hy is klaar besig om die wêreld deur sy oortjies te leer ken. Babas verkies menslike stemme bo ander geluide. Hulle verkies ook hoë stemme, daarom is jou instink om babataal te praat in die kol!
As jy jou baba fyn dophou, sal jy agterkom hoe sy reuksintuig ontwikkel. Iewers tussen vier en ses maande sal hy die kos wat jy vir die res van die gesin berei, begin ruik en daarin belangstel.
Wanneer hy gemaklik met vaste kos is, kan jy van jul kos vir hom fynmaak. So leer hy om die geur en smaak met mekaar te vereenselwig.
Van agt maande af kan jy sy reuksintuig begin stimuleer. Stap buite en gee hom dinge om te ruik, van die soet geur van blommetjies tot die reuk van ’n rubberbal.